CELEX: 62014CN0161
Language: sk
Date: 2014-04-04 00:00:00
Title: Vec C-161/14: Žaloba podaná 4. apríla 2014 – Európska komisia/Spojené kráľovstvo Veľkej Británie a Severného Írska

7.7.2014   
            
            
               SK
            
            
               Úradný vestník Európskej únie
            
            
               C 212/14
            
         Žaloba podaná 4. apríla 2014 – Európska komisia/Spojené kráľovstvo Veľkej Británie a Severného Írska
   (Vec C-161/14)
   2014/C 212/14
   Jazyk konania: angličtina
   
      Účastníci konania
   
   
      Žalobkyňa: Európska komisia (v zastúpení: C. Soulay, M. Clausen, splnomocnení zástupcovia)
   
      Žalovaný: Spojené kráľovstvo Veľkej Británie a Severného Írska
   
      Návrhy žalobkyne
   
   
               1.
            
            
               vyhlásiť, že Spojené kráľovstvo Veľkej Británie a Severného Írska si tým, že:
               
                           —
                        
                        
                           uplatňovalo zníženú sadzby DPH na poskytovateľov služieb, ktorí inštalovali „energeticky úsporné materiály“ a na dodávateľov týchto „energeticky úsporných materiálov“ osobou, ktorá inštaluje tieto materiály v obydliach, v rozsahu, v akom tieto dodávky nemožno považovať za „dodanie, stavbu, obnovu a prestavbu obydlí v rámci sociálnej politiky“ na účely kategórie 10 prílohy III smernice o DPH (1),
                        
                     
                           —
                        
                        
                           uplatňovalo zníženú sadzby DPH na poskytovateľov služieb, ktorí inštalovali „energeticky úsporné materiály“ a na dodávateľov týchto „energeticky úsporných materiálov“ osobou, ktorá inštaluje tieto materiály v obydliach, v rozsahu, v akom nepatria do pôsobnosti obnovy a opravy súkromných obydlí na účely kategórie 10a prílohy III smernice o DPH,
                        
                     
                           —
                        
                        
                           uplatňovalo zníženú sadzby DPH na poskytovateľov služieb, ktorí inštalovali „energeticky úsporné materiály“ a na dodávateľov týchto „energeticky úsporných materiálov“ osobou, ktorá inštaluje tieto materiály v obydliach, v rozsahu, v akom síce patria do pôsobnosti obnovy a opravy súkromných obydlí na účely kategórie 10a prílohy III smernice o DPH, zahŕňajú však materiály, ktoré tvoria významnú časť hodnoty poskytnutej služby,
                        
                     
                           —
                        
                        
                           porušilo povinnosti, ktoré mu vyplývajú z článku 98 v spojení s prílohou III smernice o DPH;
                        
                     
         
               2.
            
            
               zaviazať Spojené kráľovstvo Veľkej Británie a Severného Írska na náhradu trov konania.
            
         
      Žalobné dôvody a hlavné tvrdenia
   
   Podľa článku 96 smernice o DPH členské štáty uplatňujú štandardnú sadzbu DPH, ktorá nesmie byť nižšia ako 15 % a ktorá sa uplatňuje na všetky dodania tovaru a poskytovania služieb. Iná než štandardná sadzba sa môže uplatňovať len vtedy a v takom rozsahu, ako povoľujú iné ustanovenia tejto smernice. Článok 98 stanovuje, že členské štáty môžu uplatňovať buď jednu alebo dve znížené sadzby na dodania tovaru a poskytovania služieb uvedených v prílohe III smernice.
   Komisia dospela k záveru, že systém znížených sadzieb uplatňovaných na dodávky energeticky úsporných materiálov a poskytovanie služieb ich inštalácie, stanovený v § 29A zákona o DPH z roku 1994 a spresnený v prílohe 7A tohto zákona, ide nad rámec možností, ktoré členským štátom vyplývajú z kategórií 10 a 10a prílohy III smernice o DPH a ktoré sa vzťahujú na „dodanie, stavbu, obnovu a prestavbu obydlí v rámci sociálnej politiky“ a „obnovu a opravu súkromných obydlí s výnimkou materiálov, ktoré tvoria významnú časť hodnoty poskytnutej služby“.
   Systém zníženia sadzby Spojeného kráľovstva, ako je opísaný v prílohe 7A časti 2 skupine 2 zákona o DPH z roku 1994 nemožno priamo chápať tak, že sa priamo týka obydlí ako súčasť sociálnej politiky, a preto tento systém ide nad rámec toho, čo umožňuje kategória 10 prílohy III smernice o DPH.
   Príloha 7A časť 2 skupina 2 zákona o DPH z roku 1994 tým, že uplatňuje zníženú sadzbu na poskytovanie služieb, ktorými je inštalovanie „energeticky úsporných materiálov“ a na dodávky „energeticky úsporných materiálov“ osobou, ktorá inštaluje tieto materiály v obydliach, v prípade, že tieto dodávky zahŕňajú dodanie, stavbu a prestavbu súkromných obydlí, bez ohľadu na pomernú časť hodnoty uvedených materiálov k celkovej hodnote poskytnutej služby, ide nad rámec požiadavky stanovenej v kategórii 10a, konkrétne že znížená sadzba sa môže použiť len na obnovu a opravu súkromných obydlí s výnimkou materiálov, ktoré tvoria významnú časť hodnoty poskytnutej služby.
   
      (1)  Smernica z 28. novembra 2006 o spoločnom systéme dane z pridanej hodnoty (Ú. v. EÚ L 347, s. 1).